杨维桢
甲申腊月廿五日初度
去年生旦吴山雪，我食无鱼客弹铗。
今年生旦逢立春，座上簪花写春帖。
主人锦筵相为开，烹羊炰羔作春杯。
柳车昨夜送穷去，羯鼓今日迎春来。
家人祝词心转急，富贵今年当五十。
男儿富贵绝可怜，年少光阴胡可及。
大姬白题作胡舞，小姬吴歈歌《白苎》。
丹穴锦毛飞凤凰，海树红芽语鹦鹉。
两家公子与玉觞，酒酣起把双银艡。
胸吞笠泽三万顷，气卷渴鲸千丈长。
座中有客吾宗老，玉山不受春风倒。
歌词自作风格高，合乐莺声一时好。
夜如何其且秉烛，主人奉欢为不足。
主人交谊晚谁似，四海弟兄同骨肉。
我歌醉歌君击缶，金抟琵琶勿停手。
洞庭君献橘双头，饮以洞庭春色酒，轮云世事知何有。